b'\n_START_ARTICLE_\nSpremembe na podro\xc4\x8dju poklicev\n_START_SECTION_\nDejavniki sprememb\n_START_PARAGRAPH_\nTrenutno smo na prehodu v \xc4\x8detrto industrijsko revolucijo. Podro\xc4\x8dja kot so umetna inteligenca, strojno u\xc4\x8denje, robotika, nanotehnologija, 3D tiskanje, genetika in biotehnologija, ki so bila v preteklosti lo\xc4\x8dena, se danes povezujejo in med seboj izbolj\xc5\xa1ujejo. Poleg tehnolo\xc5\xa1kih sprememb bodo imele pomemben vpliv tudi socio-ekonomske, geopoliti\xc4\x8dne in demografske spremembe. Spremembe na teh podro\xc4\x8djih in interakcije med njimi bodo generirale nove kategorije slu\xc5\xbeb in poklicev ter ob tem delno ali v celoti izbrisale ostale. Spremenile bodo potrebni set sposobnosti v novih in starih poklicih in v ve\xc4\x8dini industrij ter na\xc4\x8din kako in kje ljudje delajo. To bo privedlo do potrebe po spremembah na podro\xc4\x8dju upravljanja in regulacije. Trenutno je debata o teh spremembah razdeljena na tiste, ki vidijo brezmejno \xc5\xa1tevilo novih prilo\xc5\xbenosti, in tiste, ki vidijo ogromno izgubljenih slu\xc5\xbeb. Realnost je verjetno specifi\xc4\x8dna za posamezne industrije, regije in poklice ter odvisna od zmo\xc5\xbenosti uspe\xc5\xa1ne prilagoditve le-teh na spremembe.\n_START_SECTION_\nDemografski in socio-ekonomski dejavniki\n_START_PARAGRAPH_\nDejavnika z najve\xc4\x8d vpliva sta spremembe delovnega okolja in pojav fleksibilnosti dela. Nove tehnologije namre\xc4\x8d omogo\xc4\x8dajo invoacije na podro\xc4\x8dju delovnega mesta (npr. oddaljeno delo, sodelanje, videokonference). Poleg tega je vedno manj zaposlenih za polni delovni \xc4\x8das in ima vedno manj fiksnih zadol\xc5\xbeitev. Podjetja i\xc5\xa1\xc4\x8dejo sodelavce v drugih dr\xc5\xbeavah, pri \xc4\x8demer je vedno ve\xc4\x8d pogodb sklenjenih samo za specifi\xc4\x8dne projekte. _NEWLINE_Po vplivu na spremembe nato sledijo vzpon srednjega razreda na rasto\xc4\x8dih trgih (svetovni ekonomski center se nagiba proti rasto\xc4\x8demu svetu, torej Aziji), podnebne spremembe, koli\xc4\x8dina naravnih virov in prehod v zeleno ekonomijo (podnebne spremembe in \xc5\xbeelja po prehodu v zeleno ekonomijo sta gonilo inovacij, zaradi ekonomske rasti pa se pove\xc4\x8duje potreba po naravnih virih in izkori\xc5\xa1\xc4\x8danju le-teh), pove\xc4\x8dana geopoliti\xc4\x8dna nestabilnost (stanje se nenehno spominja, poleg tega pa se morajo naftna, plinska, transportna in turisti\xc4\x8dna industrija prilagajati na globalnost trgov in pove\xc4\x8dano mobilnost ljudi) ter skrb potro\xc5\xa1nikov glede eti\xc4\x8dnosti in zasebnosti (potro\xc5\xa1niki so vedno bolj ozave\xc5\xa1\xc4\x8deni o skrbi za dobrobit \xc5\xbeivali, standardih delovnih pogojev, eti\xc4\x8dnem trgovanju, oglji\xc4\x8dnem odtisu ter varovanju podatkov in zasebnosti na internetu). Poleg na\xc5\xa1teti pa imajo manj\xc5\xa1i vpliv \xc5\xa1e dalj\xc5\xa1anje \xc5\xbeivljenjske dobe, ve\xc4\x8d mladih na rasto\xc4\x8dih trgih, porast aspiracij \xc5\xbeensk in njihove ekonomske mo\xc4\x8di ter hitra urbanizacija.\n_START_SECTION_\nTehnolo\xc5\xa1ki dejavniki\n_START_PARAGRAPH_\nNajvplivnej\xc5\xa1a dejavnika sta razvoj mobilnega interneta in ra\xc4\x8dunalni\xc5\xa1tva v oblaku ter napredek v mo\xc4\x8di procesiranja in analiziranje velepodatkov (ang. big data). \xc2\xa0Razvoj mobilnega interneta in ra\xc4\x8dnualni\xc5\xa1tva v oblaku omogo\xc4\x8da podjetjem in javnemu sektorju razvoj aplikacij, zaradi katerih so njihove storitve u\xc4\x8dinkovitej\xc5\xa1e in dostopnej\xc5\xa1e ter s tem produktivnej\xc5\xa1e. Poleg tega je dostop do tak\xc5\xa1nih aplikacij mo\xc5\xbeen brez oz. z minimalno lokalne programske opreme, kar omogo\xc4\x8da hitro \xc5\xa1iritev internetnih storitev. Napredek v mo\xc4\x8di procesiranja in analiziranje velepodatkov bo pripomoglo analizi, osmi\xc5\xa1ljenju in uporabi ogromnega \xc5\xa1tevila podatkov, ki jih dobimo z razli\xc4\x8dnimi tehnolo\xc5\xa1kimi inovacijami. S tem se bo lahko realiziral potencial tehnolo\xc5\xa1kega napredka. _NEWLINE_Po velikosti vpliva nato sledijo novi viri energije in nove tehnologije. Razvoj in uporaba obnovljivih virov energije bo prineslo spremembe na geopoliti\xc4\x8dnem in okoljskem podro\xc4\x8dju, ter pa vplivajo na spremembe na podro\xc4\x8dju poklicev. Med manj\xc5\xa1imi tehnolo\xc5\xa1kimi dejavniki so \xc5\xa1e pojav interneta stvari, ki zajema ogromno podatkov ter tako omogo\xc4\x8da oblikovanje novih vzorcev in sistemov), razvoj crowsourcinga in peer-to-peer platform zaradi katerih upada potreba po velikih organizacijah, napredna robotika in avtonomni transport, ki manj\xc5\xa1a potrebo po \xc4\x8dlove\xc5\xa1ki delovni sili v proizvodnji, nekaterih storitvah (npr. \xc4\x8di\xc5\xa1\xc4\x8denje, vzdr\xc5\xbeevanje) in transportu, razvoj umetne inteligence in strojnega u\xc4\x8denja, ki omogo\xc4\x8da avtomatizacijo nalog, vezanih na znanje, napredna proizvodnja in 3D tisk ter razvoj biotehnologije in s tem razvoj novih materialov, sinteti\xc4\x8dnih molekul in novih odkritij v genetiki.\n_START_SECTION_\nTrendi v zaposlovanju\n_START_PARAGRAPH_\nNapovedi za zaposlitvene trende se razlikujejo glede na industrijo in regijo. V povpre\xc4\x8dju lahko pri\xc4\x8dakujemo negativen efekt umetne inteligence, a ne v tak\xc5\xa1ni meri, da bi ta vodil do raz\xc5\xa1irjenega dru\xc5\xbebenega obrata (vsaj do leta 2020). V nasprotju s tem pa bi naj analiza velepodatkov, mobilni internet, internet stvari in robotika prinesli pozitivne spremembe na podro\xc4\x8dju ustvarjanja novih delovnih mest. Najve\xc4\x8dji pri\xc4\x8dakovan vpliv na ustvarjanje novih zaposlitev imajo demografski in socio-ekonomski dejavniki, \xc5\xa1e posebej pove\xc4\x8danje \xc5\xa1tevila mladih in pove\xc4\x8danje srednjega razreda na rasto\xc4\x8dih trgih ter rast aspiracij in ekonomske mo\xc4\x8di \xc5\xbeensk. Ponovno je potrebno poudariti, da se velikost vpliva posameznih dejavnikov razlikuje glede na podro\xc4\x8dje delovnih mest in zaposlitev. _NEWLINE_Visoka zaposlitvena rast je pri\xc4\x8dakovana predvsem v arhitekturi, in\xc5\xbeenirstvu, ra\xc4\x8dunalni\xc5\xa1tvu in matematiki. Na drugi strani je pri\xc4\x8dakovan zmeren upad v izdelavi in proizvodnji ter pomemben upad v pisarni\xc5\xa1kih in administrativnih delih. Vzrok za upad v izdelavi in proizvodnji je v tehnologiji, ki zamenjuje \xc4\x8dlove\xc5\xa1ko delovno silo, 3D tisku, uporabi trajnostnih materialov in produktov, manj\xc5\xa1emu povpra\xc5\xa1evanju v starajo\xc4\x8dih dru\xc5\xbebah in gro\xc5\xbenjah globalnim dobavnim verigam zaradi geopoliti\xc4\x8dne nestabilnosti. 3D tisk, u\xc4\x8dinkovita in trajnostna proizvodnja ter robotika so pomembna gonila zaposlitvene rasti v arhitekturi in in\xc5\xbeenirstvu, predvsem zaradi rasto\xc4\x8de potrebe po izobra\xc5\xbeenih tehnikih in strokovnjakih za izdelavo in upravljanje naprednih, avtomatiziranih proizvodnih sistemov. To bo podro\xc4\x8dje izdelave in proizvodnje vodilo v visokosofisticiran sektor, v katerem bo veliko povpra\xc5\xa1evanje po visokoizobra\xc5\xbeenih in\xc5\xbeenirjih. Delovna mesta povezana z in\xc5\xa1talacijo, vzdr\xc5\xbeevanjem in gradnjo, bodo v porastu zaradi porasti v in\xc5\xa1talaciji, popravljanju in vzdr\xc5\xbeevanju pametnih merilnikov ter raz\xc5\xa1irjanju obnovljivih energijskih tehnologij v infrastrukturi. U\xc4\x8dinek potrebe po u\xc4\x8dinkovitosti in nadome\xc5\xa1\xc4\x8danju \xc4\x8dlove\xc5\xa1ke delovne sile bo deloval v nasprotno smer. Na podro\xc4\x8dju prodaje lahko pri\xc4\x8dakujemo zmanj\xc5\xa1anje potrebe po tradicionalnih delovnih mestih zaradi avtomatizacije procesov s pomo\xc4\x8djo senzorjev in razli\xc4\x8dnih aplikacij ter zaradi zavedanja o eti\xc4\x8dni in zeleni potro\xc5\xa1nji. Prilo\xc5\xbenost v tej panogi se odpira na podro\xc4\x8dju svetovanja o eko produktih in podro\xc4\x8dju spletnega nakupovanja, kjer bo pomembna uporaba analiz velepodatkov, pridobivanje informacij o potrebah in preferencah kupcev ter ustvarjanje personalizirane nakupovalne izku\xc5\xa1nje na podlagi pridobljenih podatkov. Na podro\xc4\x8dju podjetni\xc5\xa1tva, financ in upravljanja ne bo ve\xc4\x8djih sprememb. Na ta podro\xc4\x8dja vpliva \xc5\xa1irok spekter razli\xc4\x8dnih dejavnikov, ki pa se med seboj izni\xc4\x8dujejo. Vsekakor pa se ka\xc5\xbee potreba po nadgradnji potrebnih sposobnosti in sprememb v teh panogah v prihodnjih letih. Visoka zaposlitvena rast na podro\xc4\x8dju ra\xc4\x8dunalni\xc5\xa1tva in matematike je posledica hitre urbanizacije v razvijajo\xc4\x8dih se dr\xc5\xbeavah, pa tudi geopoliti\xc4\x8dna nestabilnost in vpra\xc5\xa1anje zasebnosti, zaradi katerih podjetja iz vseh panog i\xc5\xa1\xc4\x8dejo strokovnjake za aplikacijo velepodatkovnih analiz ter vizualizacijo podatkov. Najve\xc4\x8dji upad zaposlovanja bo v pisarni\xc5\xa1kih in administrativnih delih. To bo posledica tehnolo\xc5\xa1kih trendov, velepodatkov in interneta stvari, ki jih bodo naredili nepotrebna. Poleg tega bodo na to vplivale tudi podnebne spremembe, u\xc4\x8dinkovita poraba virov in fleksibilnost delovnega okolja. Umetna inteligenca in strojno u\xc4\x8denje bi naj imelo v primerjavi z ostalimi relativno majhen vpliv na spremembe v zaposlovanju. Imelo bo sicer negativen vpliv na podro\xc4\x8djih izobra\xc5\xbeevanja, sodstva, podjetni\xc5\xa1tva in financ, a po predvidevanjih to vsaj do leta 2020 ne bo dovolj razvito, da bi bistveno vplivalo na zaposlovanje.\n_START_SECTION_\nNovi poklici in poklici v porastu\n_START_PARAGRAPH_\nMed novimi poklici bodo najpomembnej\xc5\xa1i analitiki za velepodatke in strokovnjaki na podro\xc4\x8dju prodaje. Slednji bodo pomembni zato, da bodo podjetja svoje nove, inovativne izdelke znale predstaviti partnerjem in novim ciljnim skupinam. Med druge pomembne poklice spadajo strokovnjaki za \xc4\x8dlove\xc5\xa1ke vire in za razvoj organizacije, in\xc5\xbeenirski strokovnjaki za materiale, biokemikalije, nanotehnologijo in robotiko, strokovnjaki za regulacije in odnose z vlado ter komercialni in industrijski oblikovalci. Pomembno vlogo bodo imele tudi vodje, ki bodo podjetja vodila skoz prehod v 4. tehnolo\xc5\xa1ko revolucijo. Upad zaposlovanja in pomembnosti pa lahko pri\xc4\x8dakujemo na podro\xc4\x8djih infrastrukture, energetike, financ, informacijsko-komunikacijske tehnologije, administrativnih del in pomo\xc4\x8di uporabnikom.'